Зауэм зигу ириудахэм я деж
ИлъэсыщIэм и пэщIэдзэм псапащIэ концерт Луганск къалэм щатащ Урысей Федерацэм щIыхь зиIэ и артист Ташло Алийрэ КъБР-м, Ингушым щIыхь зиIэ я артисткэ Даур Иринэрэ. ЩIыпIэ куэдым щыцIэрыIуэ адыгэ уэрэджыIакIуэхэр Луганск ЦIыхубэ Республикэм кIуэныр зи жэрдэму щытар абы щекIуэкIа зауэм хэта адыгэ щIалэ, генерал-лейтенант Бэрсэдж Муратщ. Зауэ нэужь лъэхъэнэм гугъу ехь цIыхубэм я гукъыдэжыр къиIэтын мурадкIэ, Мурат Ташло Алий зыхуигъэзат езым къулыкъу щищIа щIыналъэм псапащIэ концерт щригъэтынуи, Алий ар игъэщIэхъуакъым.
— Зауэм и ужьыр хьэдагъэщ жыхуаIэращи, нэщхъеягъуэр зи жьэгу дэлъ щIыпIэм, цIыхухэм лэжьыгъэ щамыIэ, шхынкIэ зыхуей щыхуэмызэ зэманым абыхэм дэрэжэгъуэ гуэркIэ дахуэупсэфмэ тфIэфIу арэзы сытехъуащ Iуэхум, — къыддогуашэ Алий. — Пэжщ, Iуэхур тхузэхуэмыгъэхъуурэ иджырей дыкъэсащ, ауэ илъэсыщIэм и гъунэгъуу дыкIуэмэ нэхъ къащтащ. Луганск ЦIыхубэ Республикэм щэнхабзэмкIэ, спортымрэ щIалэгъуалэ IуэхухэмкIэ и министрыр къызэпсалъэри, си программэм зыщигъэгъуэзащ. ИкIи Москва, Санкт-Петербург къикIыурэ артистхэр къазэрыхуэкIуэр, сэри сахуеблагъэмэ, гуапэ хэха зэращыхъунур къыщызжиIэм, сфIэфIу сежьащ. Сэ гъусэ схуэхъуащ Даур Иринэ. МафIэм хэт хэгъуэгум кIуэну жэрдэм зиIэ куэд бгъуэтынутэкъым, ауэ Иринэ Iуэхур къыддиIыгъащ. Гъуэгур къыттригъэхьэлъакъым, тыншу дишащ икIи дыкъишэжащ концертым жэрдэмщIакIуэ хуэхъуа Бэрсэдж Мурат.
Оперэ театру щыта уардэунэм и пэшышхуэм, цIыху 700 зыщIэхуэм, сыхьэтрэ ныкъуэрэ хуэдизкIэ уэрэд щыжаIащ Алийрэ Иринэрэ. ЦIыхур щIэзу къызэхуэсат абы. Билетыр зыхуагуэшар зи щхьэгъусэ, зи бын зауэм хэкIуэдахэрщ, зауэм хэтахэрщ. Концертыр къызэхуэсахэм ягу зэрырихьар я Iэгуауэ макъ инымкIэ зыхэпщIэрт, макъамэ дахэм щыужа цIыхубэр нэжэгужэ къэхъуат. Алий игъэзэщIащ ди къэралым и дэнэ щIыпIи фIыуэ щалъагъу урыс, итальян уэрэдхэр. Уеблэмэ адыгэ уэрэди Луганск щыжиIащ, абы щеджэ адыгэ щIалэхэр къыдэфэу.
ЩэнхабзэмкIэ, спортымрэ щIалэгъуалэ IуэхухэмкIэ министерствэм и ФIыщIэ тхылъ къыхуагъэфэщащ Ташло Алийрэ Даур Иринэрэ Iэзагъ ин зэрабгъэдэлъым, макъамэ гъуазджэм зегъэужьыным хуащI хэлъхьэныгъэм, Къэбэрдей-Балъкъэр Республикэмрэ Луганск ЦIыхубэ Республикэмрэ я зэхуаку дэлъ щэнхабзэ зэпыщIэныгъэр гъэбыдэным зэрыхэлIыфIыхьым щхьэкIэ. Алий и мурадщ дяпэкIэ езыхэри къригъэблагъэу, ди зэпыщIэныгъэхэм нэхъри зригъэужьыну.
НэщIэпыджэ Замирэ.
P.S. Урысей Федерацэм щIыхь зиIэ и артист Ташло Алий «Бзылъхугъэ гуакIуэхэм папщIэ» и концертыр 2017 гъэм гъатхэпэм и 2-м сыхьэт 18.30-м Къэрал концерт гъэлъэгъуапIэм щекIуэкIынущи, фыкъыдогъэблагъэ.
